Даниил Хармс
Четири илюстрации за това, как новата идея обърква човека, който не е подготвен за нея

Превод от руски: Ася Григорова, 2001

chitanka.info

I.

Писателят: Аз съм писател.

Читателят: А според мен ти си л…о!

Писателят стои няколко минути потресен от тази нова идея и пада като сноп. Изнасят го.

II.

Художникът: Аз съм художник.

Работникът: А според мен ти си л…о!

И побеля художникът като платно, застина,

като тръстика залюля се,

и неочаквано почина.

Изнасят го.

III.

Композиторът: Аз съм композитор.

Ваня Рубльов: А според мен ти си…!

Композиторът задиша тежко и се строполи на пода. Неочаквано го изнасят.

IV.

Химикът: Аз съм химик.

Физикът: А според мен ти си…!

Химикът не каза и дума повече и тежко рухна на пода.

13 април 1933 година

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.